CELEX: 32021D1072
Language: hu
Date: 2021-06-28 00:00:00
Title: A Tanács (EU) 2021/1072 határozata (2021. június 28.) az Európai Gazdasági és Szociális Bizottság tagjai és póttagjai részére napidíj biztosításáról, valamint utazási költségeik megtérítéséről szóló 2013/471/EU határozattól a Covid19-világjárvány által az Unióban okozott utazási nehézségekre tekintettel való ideiglenes eltérésről

2021.6.30.   
               
               
                  HU
               
               
                  Az Európai Unió Hivatalos Lapja
               
               
                  L 230/30
               
            
         A TANÁCS (EU) 2021/1072 HATÁROZATA
         (2021. június 28.)
         az Európai Gazdasági és Szociális Bizottság tagjai és póttagjai részére napidíj biztosításáról, valamint utazási költségeik megtérítéséről szóló 2013/471/EU határozattól a Covid19-világjárvány által az Unióban okozott utazási nehézségekre tekintettel való ideiglenes eltérésről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 301. cikke harmadik bekezdésére,
         mivel:
         
                     (1)
                  
                  
                     A Covid19-világjárvány kitörése óta a tagállamok által hozott rendkívüli megelőző és a járvány megfékezésére irányuló intézkedések – például a karantén, a távoli helyről történő munkavégzés bevezetése, valamint a mozgásra és az utazásra vonatkozó korlátozások vagy tilalmak – lehetetlenné tették vagy nagyon megnehezítették az Európai Gazdasági és Szociális Bizottság (a továbbiakban: a bizottság) tagjai és póttagjai (a továbbiakban együttesen: a kedvezményezettek) számára, hogy az üléseken való személyes jelenlét céljából utazzanak.
                  
               
                     (2)
                  
                  
                     Tekintettel ezekre a rendkívüli körülményekre, valamint annak garantálása érdekében, hogy a bizottság tevékenységei az intézményi folytonosság biztosítása céljából mindenkor megfelelő és fenntartható módon folytatódhassanak, átmenetileg el kell térni a 2013/471/EU tanácsi határozat (1) 2., 3. és 4. cikkétől a kedvezményezetteknek járó napidíjak és utazási költségeik megtérítése tekintetében. Ez az eltérés csak a Covid19-világjárvány miatt az Unióban tartósan fennálló utazási nehézségek vagy a személyes jelenlétet igénylő ülésekre vonatkozó egészségügyi korlátozások időtartamára alkalmazandó.
                  
               
                     (3)
                  
                  
                     A bizottság ülésén elektronikus úton, távolról részt vevő kedvezményezettnél felmerült tényleges adminisztratív költségek alacsonyabbak, mint a személyes jelenlétet igénylő üléseken való részvételre jelenleg alkalmazandó napidíj mértéke, ugyanakkor a kedvezményezett által ráfordított idő változatlan. Ezért helyénvaló az üléseken távolról, elektronikus úton részt vevő kedvezményezetteknek fizetett napidíjat ennek megfelelően kiigazítani.
                  
               
                     (4)
                  
                  
                     Adott esetben a bizottságnak részletes szabályokat kell megállapítania a távoli részvétel napidíjának odaítélésére vonatkozóan. E szabályokban különösen azokat az eseteket kell megállapítani, amelyekben a Covid19-cel vagy az ahhoz kapcsolódó korlátozó intézkedésekkel összefüggő utazási nehézségek veszélyeztetik a személyes jelenlétet igénylő ülések megszervezésének vagy az azokon való személyes jelenlétnek a lehetőségét.
                  
               
                     (5)
                  
                  
                     A bizottságnak rendszeres jelentéseket kell benyújtania a Tanácsnak e határozat alkalmazásáról annak érdekében, hogy a Tanács értékelni tudja a határozat hatását és az eltérést indokoló feltételek folyamatos fennállását. E jelentések alapján a Tanácsnak fontolóra kell vennie, hogy megfelelő intézkedéseket fogad el különösen a 2013/471/EU határozat jövőbeli átfogó felülvizsgálata keretében, amelyet a bizottság jelenlegi hivatali idejének lejárta előtt kell elvégezni,
                  
               ELFOGADTA EZT A HATÁROZATOT:
         
            1. cikk
            A 2013/471/EU határozat 2., 3. és 4. cikkétől eltérve, amennyiben a Covid19-hez kapcsolódó korlátozó intézkedések veszélyeztetik a személyes jelenlétet igénylő ülések megszervezésének vagy az azokon való személyes jelenlétnek a lehetőségét, azok a kedvezményezettek, akik az ülésen távolról, elektronikus úton vesznek részt, csak 145 EUR összegű napidíjra jogosultak.
         
         
            2. cikk
            A bizottság 2021. szeptember 2-ig részletes rendelkezéseket fogad el az 1. cikk végrehajtására vonatkozóan.
         
         
            3. cikk
            A bizottság 2022. január 2-ig, majd azt követően hathavonta értékelő jelentést nyújt be a Tanácsnak e határozat alkalmazásáról és különösen annak költségvetési hatásáról, valamint a Covid19-cel vagy az ahhoz kapcsolódó korlátozó intézkedésekkel összefüggő olyan utazási nehézségek fennállásáról, amelyek veszélyeztetik a személyes jelenlétet igénylő ülések megszervezésének vagy az azokon való személyes jelenlétnek a lehetőségét.
         
         
            4. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Luxembourgban, 2021. június 28-án.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  A Tanács 2013/471/EU határozata (2013. szeptember 23.) az Európai Gazdasági és Szociális Bizottság tagjai és póttagjai részére napidíj biztosításáról, valamint utazási költségeik megtérítéséről (HL L 253., 2013.9.25., 22. o.).